Daerah Sri Aman

Sri Aman ialah sebuah daerah yang berada di wilayah Sarawak, Malaysia. Daerah ini berada di bawah pentadbiran Bahagian Sri Aman. Pusat pentadbiran bagi daerah ini ialah Bandar Simanggang. Antara pekan lain yang berada di daerah ini termasuklah Bakong dan Batu Lintang.

Daerah ini mempunyai jumlah keluasan sebanyak 2,323 kilometer persegi dengan jumlah penduduk seramai 61,238 orang pada tahun 2020. Majoriti penduduk di daerah Sri Aman merupakan Bumiputera Sarawak, dengan sebahagian besar antara mereka berbangsa Iban.

 Sejarah 
Pentadbiran daerah di Sri Aman kemungkinan bermula seawal tahun 1846, iaitu selepas wilayah Lupar diserahkan kepada pemerintahan James Brooke. Sri Aman seterusnya telah diletakkan di bawah Bahagian Simanggang yang telah ditubuhkan pada 1 Jun 1873. Pada tahun 2002, sebahagian kawasan di bawah daerah Sri Aman iaitu daerah kecil Maludam telah dipindahkan ke bawah pentadbiran daerah Betong.

Pada 12 Disember 2021, dua daerah kecil iaitu Lingga dan Pantu telah dipisahkan daripada pentadbiran daerah Sri Aman setelah kedua-duanya dinaik taraf kepada daerah penuh.

Daerah Sri Aman pada mulanya dinamakan sebagai Simanggang, namun telah ditukar pada tahun 1974 setelah peristiwa Deklarasi Sri Aman iaitu perjanjian keamanan antara kerajaan dan pasukan Komunis.

 Pentadbiran 
Daerah Sri Aman terletak di bawah pentadbiran Pejabat Daerah Sri Aman yang merupakan sebahagian daripada pentadbiran Bahagian Sri Aman. Pihak berkuasa tempatan yang mentadbir daerah ini pula ialah Majlis Daerah Sri Aman.

 Politik 
Daerah Sri Aman diletakkan di bawah tiga kawasan Dewan Undangan Negeri (DUN) iaitu Lingga (N28) yang terletak di bawah kawasan Parlimen Batang Lupar (P201) dan Bukit Begunan (N31) serta Simanggang (N32) yang terletak di bawah kawasan Parlimen Sri Aman (P202).

 Geografi 
Daerah Sri Aman terletak di barat negeri Sarawak, dan di tengah bahagian Sri Aman. Daerah Sri Aman bersempadan dengan daerah Betong di utara, daerah Lubok Antu di timur, daerah Pantu dan Lingga di barat dan daerah Pusa di barat laut. Daerah Sri Aman juga mempunyai sempadan antarabangsa dengan Kalimantan Barat, Indonesia di selatan.

Daerah Sri Aman mempunyai keluasan kira-kira 2,323 kilometer persegi dan mempunyai titik tertinggi mencecah 853 meter. Bentuk muka bumi daerah ini sebahagian besarnya merupakan kawasan rendah, rata dan mendatar. Namun di terdapat beberapa kawasan tanah tinggi dan berbukit terutamanya di selatan daerah. Di selatan daerah juga terbentangnya Banjaran Kelingkang yang menjadi sempadan antara Malaysia dan Indonesia. Antara sungai utama yang mengalir di daerah ini termasuklah Batang Lupar.

 Demografi 

Berdasarkan bancian Malaysia 2020, jumlah penduduk di daerah Sri Aman ialah seramai 61,238 orang dengan kepadatan penduduk 26 orang perkilometer persegi yang dikategorikan sebagai taburan penduduk jarang. Bancian ini juga merekodkan sejumlah 13,306 isi rumah dengan 17,871 tempat kediaman. Majoriti penduduk di daerah Sri Aman merupakan Bumiputera Sarawak, dengan sebahagian besar antara mereka berbangsa Iban dan Melayu. Penduduk berbangsa Cina membentuk kumpulan warganegara bukan Bumiputera terbesar di daerah ini. Penduduk bukan warganegara terdiri daripada 1,362 orang.
+Bilangan penduduk mengikut bangsa pada tahun 2020.StatusBangsaJumlahWarganegaraMelayu14,075Bumiputera lain38,418Cina7,251India26Lain-lain106Bukan warganegara -1,362Jumlah61,238

 Agama 

Di daerah Sri Aman, agama Kristian merupakan agama paling ramai penganut dengan peratusan lebih 63 peratus dari jumlah penduduk diikuti agama Islam dengan peratusan sebanyak 26 peratus. Kumpulan ketiga terbesar di daerah ini merupakan penduduk beragama Buddha dengan peratusan lebih lapan peratus. Terdapat juga penganut agama lain seperti Hindu dan penduduk tidak beragama di daerah ini yang membentuk kumpulan minoriti.
+Bilangan penduduk mengikut agama (2020)AgamaJumlahKristian38,675Islam16,407Buddha5,381Hindu26Lain-lain112Tidak beragama637Jumlah61,238

 Rujukan 

Kategori:Daerah di Bahagian Sri Aman